CELEX: 32020D1073
Language: ro
Date: 2020-07-17 00:00:00
Title: Decizia de punere în aplicare (UE) 2020/1073 a Comisiei din 17 iulie 2020 de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (Numai textul în limba neerlandeză este autentic)

21.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 234/20
               
            
         DECIZIA DE PUNERE ÎN APLICARE (UE) 2020/1073 A COMISIEI
         din 17 iulie 2020
         de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole
         (Numai textul în limba neerlandeză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole (1), în special anexa III punctul 2 al treilea paragraf,
         întrucât:
         
                     (1)
                  
                  
                     Prin Decizia 2005/880/CE (2), Comisia a acordat o derogare solicitată de Țările de Jos în conformitate cu Directiva 91/676/CEE în scopul autorizării împrăștierii gunoiului de grajd în limita a 250 kg de azot pe hectar pe an, în ferme cu o suprafață formată în proporție de cel puțin 70 % din pajiști.
                  
               
                     (2)
                  
                  
                     Prin Decizia 2010/65/UE (3), Comisia a modificat Decizia 2005/880/CE și a prelungit derogarea până la 31 decembrie 2013.
                  
               
                     (3)
                  
                  
                     Prin Decizia de punere în aplicare 2014/291/UE a Comisiei (4), care a expirat la 31 decembrie 2017, Țările de Jos au primit o derogare în temeiul Directivei 91/676/CEE de a autoriza împrăștierea gunoiului de grajd în fermele cu o suprafață formată în proporție de cel puțin 80 % din pajiști, în limita a 230 kg de azot pe hectar pe an pentru fermele de pe solurile nisipoase din sud și din centru și de pe solurile de loess și în limita a 250 kg de azot pe hectar pe an pentru fermele de pe alte tipuri de sol. Derogarea viza 19 564 de ferme în 2016, reprezentând 47 % din suprafața agricolă netă totală din Țările de Jos.
                  
               
                     (4)
                  
                  
                     Prin Decizia de punere în aplicare (UE) 2018/820 a Comisiei (5), care a încetat să se mai aplice de la 1 ianuarie 2020, Țările de Jos au primit o derogare în temeiul Directivei 91/676/CEE de a autoriza împrăștierea gunoiului de grajd în fermele cu o suprafață formată în proporție de cel puțin 80 % din pajiști, în limita a 230 kg de azot pe hectar pe an pentru fermele de pe solurile nisipoase din sud și din centru și de pe solurile de loess și în limita a 250 kg de azot pe hectar pe an pentru fermele de pe alte tipuri de sol. Derogarea viza 18 818 ferme în 2019, reprezentând 44,7 % din suprafața agricolă netă totală din Țările de Jos.
                  
               
                     (5)
                  
                  
                     Astfel cum se precizează în Decizia de punere în aplicare (UE) 2018/820, în ultimii ani, punerea în aplicare de către Țările de Jos a politicii sale de gestionare a gunoiului de grajd a suferit unele regrese, ceea ce a condus la o situație în care au existat îngrijorări cu privire la o posibilă fraudă. Această situație a impus Țărilor de Jos să își intensifice eforturile de prevenire a fraudei în punerea în aplicare a politicii lor privind gunoiul de grajd. Deși cel de al șaselea program de acțiune neerlandez prevede deja măsuri care vizează înăsprirea controalelor și a inspecțiilor, în vederea îmbunătățirii respectării generale a normelor politicii neerlandeze privind gunoiul de grajd, erau necesare eforturi suplimentare pentru a promova punerea efectivă în aplicare și respectarea deplină a politicii în cauză. Aceste eforturi includeau elaborarea unei strategii consolidate de asigurare a respectării legislației, ținând seama și de dispozițiile Directivei 2008/99/CE a Parlamentului European și a Consiliului (6). Strategia trebuia să se bazeze pe o evaluare independentă a respectării normelor politicii neerlandeze privind gunoiul de grajd și să cuprindă măsuri specifice care să vizeze consolidarea în continuare a inspecțiilor și a controalelor și o metodologie clară de stabilire a unor penalități și sancțiuni suficient de disuasive. Prin urmare, s-a justificat limitarea perioadei de valabilitate a Deciziei de punere în aplicare (UE) 2018/820, pentru a permite Țărilor de Jos să pună pe deplin în aplicare strategia consolidată de asigurare a respectării legislației.
                  
               
                     (6)
                  
                  
                     Prin scrisoarea din 4 februarie 2020, Țările de Jos au prezentat Comisiei o cerere, în conformitate cu punctul 2 al treilea paragraf din anexa III la Directiva 91/676/CEE, de reînnoire a derogării pentru perioada 2020-2021 (denumită în continuare „cererea Țărilor de Jos”).
                  
               
                     (7)
                  
                  
                     Țările de Jos pun în aplicare, în conformitate cu articolul 3 alineatul (5) din Directiva 91/676/CEE, un program de acțiune pe întregul lor teritoriu. Legislația neerlandeză de punere în aplicare a Directivei 91/676/CEE prevede standarde de împrăștiere atât pentru azot, cât și pentru fosfat.
                  
               
                     (8)
                  
                  
                     Conform datelor furnizate de Țările de Jos, în perioada 2016-2019, numărul de bovine din țară a scăzut cu 0,2 % comparativ cu perioada 2012-2015. Numărul de porcine și de păsări de curte din Țările de Jos a crescut în aceeași perioadă cu 0,6 %, respectiv cu 3,4 %. Din 2006, legislația neerlandeză (7) stabilește limite pentru numărul de porcine și de păsări de curte. Mai mult, începând cu luna ianuarie 2015, legislația neerlandeză (8) impune prelucrarea unei cote corespunzătoare din surplusul de gunoi de grajd provenit din sectorul produselor lactate. În plus, de la 1 ianuarie 2018, în Țările de Jos s-a introdus (9) un sistem privind drepturile de producție de fosfați pentru bovinele de lapte. Toate aceste măsuri urmăresc prevenirea poluării corpurilor de apă.
                  
               
                     (9)
                  
                  
                     Țările de Jos au raportat că, în perioada 2014-2017, s-au utilizat în țară 417 000 de tone de azot din gunoiul de grajd, ceea ce a reprezentat o creștere de 4,04 % comparativ cu perioada 2010-2013. Utilizarea îngrășămintelor chimice cu azot în Țările de Jos a crescut cu aproximativ 3,3 % în perioada 2014-2017, comparativ cu perioada 2010-2013.
                  
               
                     (10)
                  
                  
                     Conform datelor științifice prezentate de autoritățile neerlandeze, clima din Țările de Jos, caracterizată de ploi anuale distribuite uniform pe parcursul anului și de o variație anuală relativ redusă a temperaturilor, favorizează o perioadă lungă de creștere a ierbii, de 250 de zile pe an.
                  
               
                     (11)
                  
                  
                     Mai mult, informațiile furnizate de Țările de Jos în contextul derogării anterioare acordate prin Decizia de punere în aplicare 2014/291/UE indică faptul că derogarea nu a avut drept consecință o deteriorare a corpurilor de apă din Țările de Jos. De exemplu, concentrația de nitrați din apa care trece din rizosferă în exploatațiile monitorizate care fac obiectul autorizațiilor a scăzut din 2006, fiind, în medie, sub 50 mg/l în 2017 și în 2018. Cu toate acestea, datele provizorii indică o creștere a concentrației de nitrați în 2019 în solurile nisipoase și de loess din sud, ca urmare a efectelor secetei din 2018.
                  
               
                     (12)
                  
                  
                     Datele raportate de Țările de Jos în conformitate cu articolul 10 din Directiva 91/676/CEE arată că, în perioada 2012-2015, aproximativ 88 % dintre stațiile de monitorizare a apelor subterane din Țările de Jos au înregistrat concentrații medii de nitrați sub 50 mg/l și că 79 % dintre aceste stații de monitorizare au înregistrat concentrații medii de nitrați sub 25 mg/l. De asemenea, datele arată că, în perioada 2012-2015, 99 % dintre stațiile de monitorizare a apelor de suprafață din Țările de Jos au înregistrat concentrații medii de nitrați sub 50 mg/l și că 96 % dintre aceste stații de monitorizare au înregistrat concentrații medii de nitrați sub 25 mg/l. Datele indică o tendință stabilă sau descendentă a concentrației de nitrați din apele subterane și de suprafață în comparație cu perioada 2008-2011. Cu toate acestea, în perioada de raportare 2012-2015, 60 % dintre apele dulci au fost eutrofice, 13 % potențial eutrofice, iar 27 % nu au fost eutrofice.
                  
               
                     (13)
                  
                  
                     După examinarea cererii Țărilor de Jos și luând în considerare cel de al șaselea program de acțiune neerlandez și experiența dobândită în urma derogării acordate prin Decizia de punere în aplicare 2014/291/UE, Comisia consideră că cantitatea de gunoi de grajd propusă de Țările de Jos, echivalentă cu 230 kg de azot pe hectar pe an pentru fermele cu o suprafață formată în proporție de cel puțin 80 % din pajiști de pe solurile nisipoase din sud și din centru și de pe solurile de loess și cu 250 kg de azot pe hectar pe an pentru fermele cu o suprafață formată în proporție de cel puțin 80 % din pajiști, de pe alte tipuri de sol, nu va aduce atingere realizării obiectivelor prevăzute în Directiva 91/676/CEE, sub rezerva respectării anumitor condiții stricte de către Țările de Jos și se justifică pe baza unor criterii obiective.
                  
               
                     (14)
                  
                  
                     Țările de Jos ar trebui să se asigure că nu crește presiunea asupra corpurilor de apă ca urmare a creșterii efectivului de animale și a producției aferente de gunoi de grajd. În acest scop, Țările de Jos ar trebui să se asigure că producția totală de gunoi de grajd, atât în ceea ce privește azotul, cât și în ceea ce privește fosforul, nu crește peste nivelul anului 2002. Noua legislație de punere în aplicare a celui de al șaselea program de acțiune neerlandez ar trebui, prin urmare, să prevadă un plafon obligatoriu pentru producția de gunoi de grajd, care nu trebuie depășit și care poate fi invocat împotriva fermierilor individuali, dacă este necesar.
                  
               
                     (15)
                  
                  
                     Autorizațiile pentru fermierii individuali se acordă în anumite condiții care urmăresc să asigure fertilizarea la nivel de fermă în funcție de nevoile culturilor, precum și reducerea și prevenirea pierderilor de azot și de fosfor în apă. Aceste condiții ar trebui, prin urmare, să includă cerințe privind elaborarea unui plan de fertilizare la nivel de fermă, înregistrarea practicilor de fertilizare prin intermediul registrelor de fertilizare, analiza periodică a solului, acoperirea cu înveliș vegetal, în timpul iernii, a suprafețelor cultivate anterior cu porumb, respectarea prevederilor specifice cu privire la aratul pajiștilor, interdicția de a împrăștia gunoi de grajd înainte de aratul pajiștilor, luarea în considerare a contribuției culturilor de leguminoase la fertilizare și interdicția de a împrăștia fosfat din îngrășăminte chimice pe soluri.
                  
               
                     (16)
                  
                  
                     Raportul privind impactul Directivei 91/676/CEE asupra emisiilor gazoase de azot (10) a concluzionat că, în unele regiuni cu o densitate mare a efectivelor de animale, derogarea poate conduce la emisii mai mari de gaze. Această posibilă consecință a derogării privind emisiile de amoniac a fost confirmată într-un raport din 12 februarie 2020 întocmit de „Commissie Deskundigen Meststoffenwet” din Țările de Jos, care a fost furnizat Comisiei. Aceste emisii au ca rezultat depuneri de azot suplimentare care afectează în mod negativ siturile Natura 2000 și calitatea apelor, conducând la eutrofizare. Prin urmare, ar trebui luate măsuri adecvate pentru a se reduce emisiile de amoniac, inclusiv tehnici de împrăștiere cu emisii scăzute, dacă este necesar în combinație cu o temperatură maximă la care se poate împrăștia gunoiul de grajd.
                  
               
                     (17)
                  
                  
                     În conformitate cu cerințele Deciziei de punere în aplicare (UE) 2018/820, Țările de Jos și-au notificat strategia consolidată de asigurare a respectării legislației la 28 septembrie 2018. Un prim raport privind progresele înregistrate în punerea în aplicare a acestei strategii a fost prezentat la 28 iunie 2019. O nouă actualizare a raportului privind progresele înregistrate a fost prezentată la 18 noiembrie 2019. Raportul privind progresele înregistrate a arătat că, în ciuda eforturilor depuse, au existat întârzieri în punerea în aplicare a strategiei, iar Țările de Jos nu au fost în măsură să demonstreze o reducere a cazurilor de nerespectare sau a neregulilor.
                  
               
                     (18)
                  
                  
                     Prin urmare, sunt necesare garanții și asigurări suplimentare că strategia ar contribui cu adevărat la reducerea la minimum a fraudelor. Acestea ar trebui să includă stabilirea de termene pentru punerea în aplicare deplină a strategiei și de obiective care să permită evaluarea eficacității sale. Este, de asemenea, necesar să se prevadă revizuirea strategiei până la sfârșitul anului 2021, care ar trebui să includă consolidarea suplimentară a controalelor, dacă este necesar, având în vedere experiența dobândită în cursul punerii sale în aplicare.
                  
               
                     (19)
                  
                  
                     Ar trebui prezentat în fiecare an un raport actualizat privind punerea în aplicare în continuare a strategiei consolidate de asigurare a respectării legislației, inclusiv privind impactul posibil al măsurilor de prevenire a riscului de răspândire a virusului COVID-19 asupra punerii în aplicare a strategiei.
                  
               
                     (20)
                  
                  
                     Directiva 2000/60/CE a Parlamentului European și a Consiliului (11) prevede o abordare cuprinzătoare și transfrontalieră în materie de protecție a apelor, organizată în jurul districtelor hidrografice, având drept obiectiv atingerea unei stări bune a corpurilor de apă europene. Reducerea nutrienților reprezintă o parte integrantă a acestui obiectiv. Acordarea unei derogări în temeiul prezentei decizii nu aduce atingere dispozițiilor Directivei 2000/60/CE și nu exclude faptul că pot fi necesare măsuri suplimentare pentru îndeplinirea obligațiilor care decurg din aceasta.
                  
               
                     (21)
                  
                  
                     Directiva 2007/2/CE a Parlamentului European și a Consiliului (12) prevede normele generale de instituire a infrastructurii pentru informații spațiale în Uniune, în scopul punerii în aplicare a politicilor Uniunii din domeniul mediului și al politicilor sau activităților Uniunii care pot avea un impact asupra mediului. După caz, informațiile spațiale colectate în contextul prezentei decizii ar trebui să fie conforme cu dispozițiile directivei menționate. Pentru reducerea sarcinii administrative și îmbunătățirea coerenței datelor, atunci când colectează datele necesare în temeiul prezentei decizii, Țările de Jos ar trebui, după caz, să utilizeze informațiile generate în cadrul sistemului integrat de administrare și control instituit în temeiul titlului V capitolul II din Regulamentul (UE) nr. 1306/2013 al Parlamentului European și al Consiliului (13).
                  
               
                     (22)
                  
                  
                     Având în vedere că cererea Țărilor de Jos se referă la o reînnoire a derogării acordate prin Decizia de punere în aplicare (UE) 2018/820 pentru perioada 2020-2021, prezenta decizie ar trebui să se aplice pentru o perioadă de doi ani începând cu 1 ianuarie 2020.
                  
               
                     (23)
                  
                  
                     Măsurile prevăzute în prezenta decizie sunt conforme cu avizul Comitetului pentru nitrați instituit în temeiul articolului 9 din Directiva 91/676/CEE,
                  
               ADOPTĂ PREZENTA DECIZIE:
         
            Articolul 1
            Derogare
            Se acordă derogarea solicitată de Țările de Jos prin scrisoarea din 4 februarie 2020, cu scopul de a permite împrăștierea pe terenuri a unei cantități de azot din gunoiul de grajd mai mare decât cea prevăzută la punctul 2 al doilea paragraf prima teză din anexa III la Directiva 91/676/CEE (denumită în continuare „derogarea”), în condițiile prevăzute de prezenta decizie.
            Acordarea unei derogări în temeiul prezentei decizii nu aduce atingere dispozițiilor Directivei 2000/60/CE.
         
         
            Articolul 2
            Domeniul de aplicare
            Această derogare se aplică fermelor cu pajiște cărora li s-a acordat o autorizație în conformitate cu articolul 6.
         
         
            Articolul 3
            Definiții
            În sensul prezentei decizii, se aplică următoarele definiții:
            
                        1.
                     
                     
                        „fermă cu pajiște” înseamnă orice exploatație în care cel puțin 80 % din suprafața disponibilă pentru împrăștierea gunoiului de grajd este formată din pajiști;
                     
                  
                        2.
                     
                     
                        „animale erbivore” înseamnă bovine (cu excepția vițeilor de lapte), ovine, caprine, cabaline, măgari, cervide și bivoli de apă;
                     
                  
                        3.
                     
                     
                        „suprafață agricolă” înseamnă suprafața care este deținută, arendată sau administrată de către fermier în temeiul unui contract individual scris și pentru administrarea căreia fermierul este direct responsabil;
                     
                  
                        4.
                     
                     
                        „pajiște” înseamnă o pajiște permanentă sau o pajiște temporară care durează mai puțin de cinci ani;
                     
                  
                        5.
                     
                     
                        „plan de fertilizare” înseamnă un calcul privind utilizarea planificată și disponibilitatea nutrienților;
                     
                  
                        6.
                     
                     
                        „registru de fertilizare” înseamnă bilanțul nutrienților pe baza utilizării efective și a absorbției de nutrienți;
                     
                  
                        7.
                     
                     
                        „soluri nisipoase din sud și din centru” înseamnă solurile indicate ca soluri nisipoase din sud și din centru în temeiul legislației neerlandeze de punere în aplicare a Directivei 91/676/CEE;
                     
                  
                        8.
                     
                     
                        „soluri de loess” înseamnă solurile indicate ca soluri de loess în temeiul legislației neerlandeze de punere în aplicare a Directivei 91/676/CEE.
                     
                  
         
            Articolul 4
            Condițiile generale de acordare a derogării
            Derogarea se acordă în următoarele condiții:
            
                        1.
                     
                     
                        Țările de Jos monitorizează cantitatea de gunoi de grajd produsă și se asigură că producția de gunoi de grajd la nivel național, atât în ceea ce privește azotul, cât și în ceea ce privește fosforul, nu crește peste nivelul anului 2002, corespunzând unei cantități de 504,4 milioane kg de azot și de 172,9 milioane kg de fosfat.
                     
                  
                        2.
                     
                     
                        Țările de Jos pun în aplicare pe deplin o strategie consolidată de asigurare a respectării legislației care vizează consolidarea respectării normelor politicii neerlandeze privind gunoiul de grajd și asigurarea faptului că orice informație care indică existența unor situații de nerespectare este abordată cu eficacitate.
                        Strategia consolidată de asigurare a respectării legislației include cel puțin următoarele elemente:
                        
                                    (a)
                                 
                                 
                                    o evaluare independentă a amplorii și a sferei de aplicare a cazurilor de nerespectare intenționată a normelor naționale privind gunoiul de grajd. Această evaluare ar trebui efectuată de autoritățile naționale competente responsabile de inspecțiile legate de respectarea normelor naționale privind gunoiul de grajd, împreună cu autoritățile naționale competente responsabile de investigarea și de urmărirea infracțiunilor de natură penală;
                                 
                              
                                    (b)
                                 
                                 
                                    o identificare a zonelor de manipulare și de gestionare a gunoiului de grajd cu un risc mai mare de nerespectare intenționată a normelor naționale privind gunoiul de grajd;
                                 
                              
                                    (c)
                                 
                                 
                                    o consolidare a capacității în materie de inspecții și controale, care este cel puțin egală cu 40 % din capacitatea necesară pentru inspecțiile pe teren la fermele cu pajiște care fac obiectul autorizației menționate la articolul 11 alineatul (2), inclusiv controalele aleatorii, și o mai bună direcționare a acestei capacități către zonele de manipulare și de gestionare a gunoiului de grajd care prezintă riscuri;
                                 
                              
                                    (d)
                                 
                                 
                                    o metodologie clară de stabilire a unor penalități și sancțiuni suficient de eficace, proporționale și disuasive.
                                 
                              
                                    (e)
                                 
                                 
                                    asigurarea deplină a respectării legislației în zonele cu risc ridicat De Peel, Gelderse Vallei și Twente, în primăvara anului 2020;
                                 
                              
                                    (f)
                                 
                                 
                                    obligația de a pune la dispoziție în timp real prin intermediul automatizării a informațiilor privind responsabilitatea pentru transportul gunoiului de grajd până la sfârșitul anului 2020;
                                 
                              
                                    (g)
                                 
                                 
                                    decizia de revizuire a politicii privind sancțiunile până la sfârșitul lunii iunie 2020;
                                 
                              
                                    (h)
                                 
                                 
                                    inspecția individuală a 5,5 % din fermele de porci. Măsurile de prevenire a riscului de răspândire a virusului COVID-19 pot avea un impact asupra fezabilității acestui procent.
                                 
                              
                  
                        3.
                     
                     
                        Strategia consolidată de asigurare a respectării legislației este revizuită având în vedere experiența dobândită în cursul punerii sale în aplicare, în special în cazul în care, până în decembrie 2021, nu scade numărul neregulilor sau al cazurilor de nerespectare constatate, urmând ca aceasta să includă controale și măsuri consolidate. Strategia revizuită este notificată Comisiei.
                     
                  
         
            Articolul 5
            Cereri de autorizare
            
               (1)   Fermierii care exploatează pajiști pot depune la autoritatea competentă o cerere pentru obținerea unei autorizații anuale de împrăștiere a gunoiului de grajd cu un conținut de până la 230 kg de azot pe hectar pe an pentru solurile nisipoase din sud și din centru și solurile de loess sau de până la 250 kg azot pe hectar pe an pentru alte tipuri de sol.
            
            
               (2)   Împreună cu cererea menționată la alineatul (1), solicitantul prezintă o declarație scrisă în care precizează că îndeplinește condițiile prevăzute la articolele 7 și 8 și că acceptă ca împrăștierea îngrășămintelor, precum și planul și registrul de fertilizare menționate la articolul 7 să poată face obiectul unui control.
            
         
         
            Articolul 6
            Acordarea autorizațiilor
            Autorizațiile de împrăștiere în fermele cu pajiște a unei cantități de gunoi de grajd, inclusiv a dejecțiilor excretate de animale, cu un conținut de până la 230 kg de azot pe hectar pe an pentru solurile nisipoase din sud și din centru și solurile de loess sau de până la 250 kg azot pe hectar pe an pentru alte tipuri de sol, se acordă sub rezerva respectării condițiilor stabilite la articolele 7 și 8.
         
         
            Articolul 7
            Condiții privind împrăștierea gunoiului de grajd și a altor îngrășăminte
            
               (1)   Cantitatea de gunoi de grajd împrăștiată anual în fermele cu pajiște, inclusiv de dejecții excretate de animale, nu depășește cantitatea de gunoi de grajd care conține 230 kg de azot pe hectar pe an pe solurile nisipoase din sud și din centru și pe solurile de loess și 250 kg de azot pe hectar pe an pe alte tipuri de sol, sub rezerva condițiilor stabilite la alineatele (2)-(8). Aporturile totale de azot și fosfat sunt conforme cu necesarul de elemente nutritive al culturii și cu aportul adus de sol și nu depășesc standardele maxime de împrăștiere stabilite în cel de al șaselea program de acțiune neerlandez.
            
            
               (2)   Nu se utilizează fosfat din îngrășăminte chimice.
            
            
               (3)   Fiecare fermă cu pajiște elaborează și ține un plan de fertilizare. Planul de fertilizare descrie rotația culturilor pe terenul agricol și împrăștierea planificată a gunoiului de grajd și a altor îngrășăminte azotate și fosfatice. Planul de fertilizare pentru primul an calendaristic este disponibil în ferma cu pajiște până la 30 iunie cel târziu. Planul de fertilizare pentru următorii ani calendaristici este disponibil în ferma cu pajiște până la 28 februarie cel târziu.
            
            
               (4)   Planul de fertilizare cuprinde următoarele elemente:
               
                           (a)
                        
                        
                           numărul de animale din ferma cu pajiște;
                        
                     
                           (b)
                        
                        
                           o descriere a adăposturilor pentru animale și a sistemului de depozitare a gunoiului de grajd, inclusiv volumul de depozitare disponibil pentru gunoiul de grajd;
                        
                     
                           (c)
                        
                        
                           un calcul al cantității de azot (mai puțin pierderile înregistrate în adăposturile pentru animale și la depozitare) și de fosfor provenite din gunoiul de grajd și produse în cadrul fermei cu pajiște;
                        
                     
                           (d)
                        
                        
                           planul privind rotația culturilor, în care trebuie să se precizeze suprafața fiecărui teren cu pajiște și cu alte culturi, inclusiv o hartă schematică care să indice amplasarea fiecărui teren;
                        
                     
                           (e)
                        
                        
                           necesarul previzibil de azot și de fosfor al culturilor;
                        
                     
                           (f)
                        
                        
                           cantitatea și tipul de gunoi de grajd furnizat contractanților și prin urmare neutilizat în ferma cu pajiște;
                        
                     
                           (g)
                        
                        
                           cantitatea de gunoi de grajd provenită din afara fermei și utilizată în ferma cu pajiște;
                        
                     
                           (h)
                        
                        
                           un calcul al contribuției mineralizării materiei organice, a culturilor leguminoase și a depunerilor atmosferice, precum și cantitatea de azot prezent în sol în momentul în care culturile încep să îl utilizeze într-o măsură semnificativă;
                        
                     
                           (i)
                        
                        
                           calculul cantității de azot și de fosfor provenind din gunoiul de grajd împrăștiat pe fiecare parcelă;
                        
                     
                           (j)
                        
                        
                           un calcul al cantității de azot provenind din îngrășăminte chimice și din alte tipuri de îngrășăminte împrăștiate pe fiecare parcelă;
                        
                     
                           (k)
                        
                        
                           calcule pentru evaluarea respectării standardelor maxime în materie de împrăștiere a azotului și a fosforului, stabilite în cel de al șaselea program de acțiune neerlandez.
                        
                     Planul de fertilizare se revizuiește în termen de maximum șapte zile de la orice modificare survenită în practicile agricole din cadrul fermei cu pajiște.
            
            
               (5)   Pentru fiecare fermă cu pajiște se elaborează și se ține un registru de fertilizare pentru fiecare an calendaristic. Acesta este înaintat autorității competente până la data de 31 martie a următorului an calendaristic.
            
            
               (6)   Registrul de fertilizare cuprinde următoarele elemente:
               
                           (a)
                        
                        
                           suprafețele cultivate;
                        
                     
                           (b)
                        
                        
                           numărul și tipul de animale;
                        
                     
                           (c)
                        
                        
                           producția de gunoi de grajd per animal;
                        
                     
                           (d)
                        
                        
                           cantitatea de îngrășăminte care provin din afara fermei cu pajiște;
                        
                     
                           (e)
                        
                        
                           cantitatea de gunoi de grajd furnizată contractanților și, prin urmare, neutilizată în ferma cu pajiște și numele acestor contractanți.
                        
                     
            
               (7)   Pentru fiecare zonă omogenă a fermei, se efectuează o analiză periodică a conținutului de azot și de fosfor din sol, cel puțin o dată la patru ani, luându-se în considerare rotația culturilor și caracteristicile solului. Este necesar să se efectueze cel puțin o analiză la fiecare cinci hectare de teren.
               În cazul în care pajiștea este arată pentru reînnoire, standardul legal de împrăștiere a azotului, stabilit în cel de al șaselea program de acțiune neerlandez se reduce cu 50 kg N/ha pe solurile nisipoase și de loess, după data de 31 mai a fiecărui an calendaristic. În cazul în care pajiștea este arată pentru cultivarea porumbului pe soluri nisipoase sau de loess, standardul legal de împrăștiere a azotului, stabilit în cel de al șaselea program de acțiune neerlandez pentru porumb se reduce cu 65 kg N/ha.
            
            
               (8)   Gunoiul de grajd nu se împrăștie toamna, înainte de cultivarea ierbii.
            
         
         
            Articolul 8
            Condiții privind gestionarea terenurilor
            
               (1 )   Pe solurile nisipoase și de loess, suprafețele cultivate anterior cu porumb se cultivă cu iarbă sau cu alte culturi care asigură acoperirea solului în timpul iernii.
            
            
               (2)   Culturile secundare nu se ară înainte de data de 1 februarie.
            
            
               (3)   Pajiștile de pe solurile nisipoase și de loess se ară numai primăvara, cu excepția pajiștilor care se ară pentru reînnoire, caz în care aratul se poate realiza până la data de 31 august cel târziu.
            
            
               (4)   Pajiștile arate pe toate tipurile de sol sunt înlocuite imediat cu o cultură cu un necesar ridicat de azot, iar fertilizarea se bazează pe o analiză a solului privind azotul mineral și alți parametri de referință pentru estimarea emisiei de azot generate de mineralizarea materiei organice din sol.
            
            
               (5)   În cazul în care rotația culturilor include plante leguminoase sau alte plante care fixează azotul atmosferic, cantitatea de îngrășăminte împrăștiate se reduce în mod corespunzător.
            
            
               (6)   Prin derogare de la alineatul (3), se permite aratul pajiștilor toamna pentru a se planta bulbi de flori.
            
         
         
            Articolul 9
            Condițiile în ceea ce privește reducerea emisiilor de amoniac pentru a reduce depunerile de nutrienți și în apă
            
               (1)   În cazul fermelor cu pajiște care beneficiază de o autorizație acordată în temeiul articolului 6 se aplică următoarele condiții:
               
                           (a)
                        
                        
                           dejecțiile lichide se împrăștie pe pajiștile de pe solurile nisipoase și de loess prin injectare la mică adâncime;
                        
                     
                           (b)
                        
                        
                           dejecțiile lichide se împrăștie pe pajiștile de pe solurile argiloase și cele de turbă prin injectare la mică adâncime cu un injector de dejecții lichide cu patine, cu o rată de diluție de 2: 1 a dejecțiilor lichide în apă, sau cu un injector cu discuri;
                        
                     
                           (c)
                        
                        
                           dejecțiile lichide nu se împrăștie cu un injector cu patine în cazul în care temperatura exterioară este mai mare sau egală cu 20 °C;
                        
                     
                           (d)
                        
                        
                           dejecțiile lichide se împrăștie pe terenul arabil prin injectare sau sunt introduse în sol imediat după împrăștiere printr-o singură trecere;
                        
                     
                           (e)
                        
                        
                           dejecțiile solide sunt introduse în sol imediat după împrăștiere prin maximum două treceri.
                        
                     
            
               (2)   Alineatul (1) se aplică de la 1 ianuarie 2021 fermierilor care beneficiază de o derogare și pentru care dispozițiile alineatului (1) nu se aplică pentru moment în temeiul dreptului intern (14).
            
            
               (3)   Toți fermierii care exploatează pajiști și care dețin o autorizație primesc îndrumări cu privire la măsurile de reducere a emisiilor de azot înainte de 31 decembrie 2020.
            
         
         
            Articolul 10
            Monitorizare
            
               (1)   Autoritățile competente se asigură că se întocmesc hărți care să indice următoarele:
               
                           (a)
                        
                        
                           procentul de ferme cu pajiște din fiecare localitate care fac obiectul autorizațiilor;
                        
                     
                           (b)
                        
                        
                           procentul de animale din fiecare localitate care fac obiectul autorizațiilor;
                        
                     
                           (c)
                        
                        
                           procentul de teren agricol din fiecare localitate care face obiectul autorizațiilor.
                        
                     Aceste hărți se actualizează în fiecare an.
            
            
               (2)   Autoritățile competente instituie și mențin o rețea de monitorizare pentru prelevarea de probe din apa din sol, din cursurile de apă, din apele subterane de mică adâncime și din apa de scurgere la punctele de monitorizare din fermele cu pajiște care fac obiectul unei autorizații. Această rețea de monitorizare furnizează date privind concentrația de nitrați și de fosfor din apa care trece din rizosferă în apele subterane și în sistemul apelor de suprafață.
            
            
               (3)   Rețeaua de monitorizare cuprinde cel puțin 300 de ferme care fac obiectul autorizațiilor și sunt reprezentative pentru fiecare tip de sol (argilos, de turbă, nisipos, de loess nisipos), pentru practicile de fertilizare și pentru rotația culturilor. Componența rețelei de monitorizare nu se modifică în perioada de aplicabilitate a prezentei decizii.
            
            
               (4)   Autoritățile competente desfășoară o anchetă și o analiză continuă a nutrienților, care furnizează date privind exploatarea terenurilor la nivel local, rotația culturilor și practicile agricole din fermele cu pajiște care fac obiectul autorizațiilor. Datele respective pot fi utilizate pentru a calcula, pe bază de model, amploarea percolării azotului și a pierderilor de fosfor provenite de la terenurile unde sunt împrăștiate până la 230 kg sau până la 250 kg de azot pe hectar pe an din gunoiul de grajd.
            
            
               (5)   Autoritățile competente realizează o monitorizare intensificată a apelor din bazinele hidrologice agricole situate pe soluri nisipoase.
            
         
         
            Articolul 11
            Controale și inspecții
            
               (1)   Autoritățile competente efectuează controale administrative cu privire la toate cererile de autorizare, pentru a evalua dacă se respectă condițiile prevăzute la articolele 7 și 8. În cazul în care se demonstrează că aceste condiții nu sunt îndeplinite, cererea este respinsă, iar solicitantul este informat cu privire la motivele refuzului.
               Autoritățile competente efectuează controale administrative pentru cel puțin 5 % dintre fermele cu pajiște care fac obiectul autorizațiilor, în ceea ce privește utilizarea terenurilor, efectivul de animale și producția de gunoi de grajd.
            
            
               (2)   Pe baza analizei de risc, autoritățile competente stabilesc un program de inspecții pe teren la fermele cu pajiște care fac obiectul autorizațiilor, care se desfășoară cu o frecvență corespunzătoare, luându-se în considerare rezultatele controalelor din anii precedenți și rezultatele controalelor generale aleatorii privind legislația de transpunere a Directivei 91/676/CEE, precum și orice altă informație care ar putea indica nerespectarea condițiilor prevăzute la articolele 7 și 8 din prezenta decizie.
               Inspecțiile pe teren se efectuează în cel puțin 5 % dintre fermele cu pajiște care fac obiectul autorizațiilor, pentru a evalua dacă se respectă condițiile prevăzute la articolele 7 și 8. Aceste inspecții sunt completate de inspecțiile și controalele menționate la articolul 4 alineatul (2) litera (c).
            
            
               (3)   În cazul în care, în orice an, se stabilește că o fermă cu pajiște care face obiectul unei autorizații nu a îndeplinit condițiile prevăzute la articolele 7 și 8, titularul autorizației este sancționat în conformitate cu normele naționale și nu este eligibil pentru obținerea unei autorizații în anul următor.
            
            
               (4)   Autorităților competente li se acordă competențele și mijloacele necesare pentru a verifica respectarea condițiilor pentru acordarea unei autorizații în temeiul prezentei decizii.
            
         
         
            Articolul 12
            Raportare
            
               (1)   În fiecare an, până la data de 30 iunie cel târziu, autoritățile competente înaintează Comisiei un raport care conține următoarele informații:
               
                           (a)
                        
                        
                           date referitoare la fertilizare în toate fermele cu pajiște care fac obiectul unor autorizații în temeiul articolului 6, inclusiv informații privind producția și tipurile de sol;
                        
                     
                           (b)
                        
                        
                           tendințe în ceea ce privește numărul de animale pentru fiecare categorie de animale din Țările de Jos și din fermele cu pajiște care fac obiectul unei autorizații;
                        
                     
                           (c)
                        
                        
                           tendințe ale producției naționale de gunoi de grajd, în ceea ce privește azotul și fosfatul conținute de acestea;
                        
                     
                           (d)
                        
                        
                           un rezumat al rezultatelor controalelor referitoare la coeficienții de excreție pentru dejecțiile porcinelor și ale păsărilor de curte la nivel național;
                        
                     
                           (e)
                        
                        
                           hărțile menționate la articolul 10 alineatul (1);
                        
                     
                           (f)
                        
                        
                           rezultatele monitorizării apelor, inclusiv informații privind tendințele calității apelor subterane și a apelor de suprafață, precum și impactul derogării asupra calității apelor;
                        
                     
                           (g)
                        
                        
                           date privind concentrația de nitrați și de fosfor menționată la articolul 10 alineatul (2);
                        
                     
                           (h)
                        
                        
                           rezultatele monitorizării intensificate a apei, menționată la articolul 10 alineatul (5);
                        
                     
                           (i)
                        
                        
                           rezultatele anchetelor privind utilizarea la nivel local a terenurilor, rotația culturilor și practicile agricole, menționate la articolul 10 alineatul (4);
                        
                     
                           (j)
                        
                        
                           rezultatele calculelor pe bază de model, menționate la articolul 10 alineatul (4);
                        
                     
                           (k)
                        
                        
                           o evaluare a punerii în aplicare a condițiilor pentru obținerea autorizațiilor prevăzute la articolele 7 și 8, pe baza controalelor efectuate la nivel de fermă, și a informațiilor referitoare la fermele care nu respectă cerințele, pe baza rezultatelor controalelor administrative și a inspecțiilor menționate la articolul 11;
                        
                     
                           (l)
                        
                        
                           o actualizare privind punerea în aplicare a strategiei consolidate de asigurare a respectării legislației, menționată la articolul 4, în special în ceea ce privește:
                           
                                       —
                                    
                                    
                                       asigurarea respectării legislației în zonele cu risc ridicat De Peel, Gelderse Vallei și Twente;
                                    
                                 
                                       —
                                    
                                    
                                       obligația de a pune la dispoziție în timp real prin intermediul automatizării a informațiilor privind responsabilitatea pentru transportul gunoiului de grajd până la sfârșitul anului 2020;
                                    
                                 
                                       —
                                    
                                    
                                       decizia de revizuire a politicii privind sancțiunile până la sfârșitul lunii iunie 2020;
                                    
                                 
                                       —
                                    
                                    
                                       impactul măsurilor de prevenire a riscului de răspândire a virusului COVID-19 asupra punerii în aplicare a strategiei;
                                    
                                 
                     
                           (m)
                        
                        
                           rezultatele strategiei consolidate de asigurare a respectării legislației, menționată la articolul 4, în special în ceea ce privește:
                           
                                       —
                                    
                                    
                                       controale fizice pe tip de fermă;
                                    
                                 
                                       —
                                    
                                    
                                       orice reducere a cazurilor de nerespectare;
                                    
                                 
                                       —
                                    
                                    
                                       sancțiunile administrative;
                                    
                                 
                     
                           (n)
                        
                        
                           informații privind sancțiunile judiciare care au fost aplicate.
                        
                     
            
               (2)   Datele spațiale incluse în raport respectă, dacă este cazul, dispozițiile Directivei 2007/2/CE. La colectarea datelor necesare, Țările de Jos utilizează, dacă este cazul, informațiile generate în cadrul Sistemului Integrat de Administrare și Control instituit în temeiul articolului 67 alineatul (1) din Regulamentul (UE) nr. 1306/2013.
            
         
         
            Articolul 13
            Perioada de aplicare
            Prezenta decizie se aplică de la 1 ianuarie 2020 până la 31 decembrie 2021.
         
         
            Articolul 14
            Destinatar
            Prezenta decizie se adresează Regatului Țărilor de Jos.
         
         
            Adoptată la Bruxelles, 17 iulie 2020.
            
               
                  Pentru Comisie
               
               Virginijus SINKEVIČIUS
               
                  Membru al Comisiei
               
            
         
         
            (1)  JO L 375, 31.12.1991, p. 1.
         
            (2)  Decizia 2005/880/CE a Comisiei din 8 decembrie 2005 de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 324, 10.12.2005, p. 89).
         
            (3)  Decizia 2010/65/UE a Comisiei din 5 februarie 2010 de modificare a Deciziei 2005/880/CE de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 35, 6.2.2010, p. 18).
         
            (4)  Decizia de punere în aplicare 2014/291/UE a Comisiei din 16 mai 2014 de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 148, 20.5.2014, p. 88).
         
            (5)  Decizia de punere în aplicare (UE) 2018/820 a Comisiei din 31 mai 2018 de acordare a unei derogări solicitate de Țările de Jos în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 137, 4.6.2018, p. 27).
         
            (6)  Directiva 2008/99/CE a Parlamentului European și a Consiliului din 19 noiembrie 2008 privind protecția mediului prin intermediul dreptului penal (JO L 328, 6.12.2008, p. 28).
         
            (7)  Legea privind îngrășămintele din Țările de Jos (Meststoffenwet), articolele 19 și 20.
         
            (8)  Legea privind îngrășămintele din Țările de Jos (Meststoffenwet), articolele 33a-33d.
         
            (9)  Legea privind îngrășămintele din Țările de Jos (Meststoffenwet), articolul 21b.
         
            (10)  Impactul Directivei privind nitrații asupra emisiilor gazoase de azot, Efectele măsurilor din cadrul programului de acțiune privind nitrații asupra emisiilor gazoase de azot, contractul ENV.B.1/ETU/2010/0009.
         
            (11)  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).
         
            (12)  Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (INSPIRE) (JO L 108, 25.4.2007, p. 1).
         
            (13)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023)